**ΔΙΕΚΔΙΚΗΣΗ 13ου ΚΑΙ 14ου ΜΙΣΘΟΥ**

Σύμφωνα με τις γνωστές πρόσφατες εξελίξεις, η Ένωση Δικαστών και Εισαγγελέων απέστειλε επιστολή προς τον αρμόδιο Υπουργό Εθνικής Οικονομίας, με την οποία έθεσε πλέον επίσημα ζήτημα επαναφοράς του 13ου και 14ου μισθού στον δημόσιο τομέα, επισημαίνοντας ότι πλέον έχει εκλείψει ο λόγος κατάργησης των επιδομάτων εορτών και αδείας, δεδομένου ότι η χώρα έχει εισέλθει στη λεγόμενη **«μεταμνημονιακή εποχή»** και οι δημοσιονομικές συνθήκες που οδήγησαν στην κατάργηση των εν λόγω επιδομάτων έχουν πλέον μεταβληθεί ριζικά και ότι ο θεσμός των δώρων, που εξακολουθεί να ισχύει στον ιδιωτικό τομέα, πρέπει να παραμείνει ζωντανός και στο δημόσιο.

Λόγω του προφανούς ευρύτερου ενδιαφέροντος, η υπόθεση έχει εισαχθεί στην Ολομέλεια του ΣτΕ σε πρότυπη (πιλοτική) δίκη, για την οποία ορίσθηκε δικάσιμος η 6η Ιουνίου 2025, κατά την οποία θα κριθεί η **διεκδίκηση Δημόσιων Υπαλλήλων για την επαναφορά του 13ου & 14ου μισθού**. Στη δίκη αυτή **έχει ασκήσει Παρέμβαση** ενώπιον του ΣτΕ **η ΑΔΕΔΥ** και είναι τεράστιο το ενδιαφέρον όλων των συλλογικών φορέων των εργαζομένων. Η απόφαση αυτή αναμένεται να καθορίσει το μέλλον της διεκδίκησης και κατ’ επέκταση των οικονομικών αξιώσεων όσων υπαλλήλων ασκήσουν σχετική διεκδικητική αγωγή.

Ως προκύπτει, προκειμένου να διασφαλιστεί η αναδρομικότητα των διεκδικήσεων (τουλάχιστον για την τελευταία διετία) είναι αναγκαία η κατάθεση αγωγής. Ειδικότερα, το ΣτΕ, ήδη από το 2014 και εντεύθεν σε υποθέσεις ελέγχου της αντισυνταγματικότητας των νόμων, έκρινε ότι οι εκδοθείσες αποφάσεις του δεν θα έχουν αναδρομική ισχύ, αλλά οι έννομες συνέπειες θα επέλθουν από τον χρόνο δημοσιεύσεως της οικείας αποφάσεως της Ολομέλειας του. Πρακτικά αυτό σημαίνει ότι μόνο όσοι είχαν ασκήσει αγωγές μέχρι την δημοσίευση της αποφάσεως του ΣτΕ, μπορούσαν να επικαλεστούν την κηρυχθείσα αντισυνταγματικότητα και να διεκδικήσουν τις σχετικές αξιώσεις τους αναδρομικά, για το χρονικό διάστημα πριν την δημοσίευση της αποφάσεως του ΣτΕ.

Δεδομένου λοιπόν ότι το ΣτΕ διατηρεί το δικαίωμα να ορίσει ότι οι έννομες συνέπειες θα ανατρέχουν στον αρχικό χρόνο της πρώτης συζητήσεως της υποθέσεως από το Δικαστήριο, και εν προκειμένω την 6η Ιουνίου 2025, έπεται ότι, σε περίπτωση θετικής έκβασης της υπόθεσης, οι ενδιαφερόμενοι θα πρέπει να έχουν ήδη κατοχυρώσει δικαστικά το δικαίωμά τους με την άσκηση αγωγών μέχρι τον χρόνο εκδίκασης της υποθέσεως στην Ολομέλεια του Δικαστηρίου, δηλαδή την 06/06/2025.

Μάλιστα και σε πρόσφατη γνωμοδότηση για λογαριασμό́ της ΑΔΕΔΥ τονίζεται ότι οι Αγωγές πρέπει να κατατεθούν μέχρι την πιλοτική δίκη την 6.6.2025.

Το ποσό για την συμμετοχή στην ομαδική αγωγή για την διεκδίκηση του 13ου και 14 μισθού ανέρχεται στα **είκοσι πέντε ευρώ (25€)** ανά συμμετέχοντα, συμπεριλαμβανομένου του ΦΠΑ. Το εν λόγο ποσό καταβάλλεται εφάπαξ και αφορά αποκλειστικά στα έξοδα κατάθεσης και εκδίκασης των αγωγών.

Ως **δικηγορική αμοιβή** καθορίζεται **ποσοστό 1%**, πλέον Φ.Π.Α. επί του ποσού που θα επιδικασθεί και μόνο όταν αυτό εισπραχθεί**.** Σε περίπτωση μη θετικής έκβασης της δικαστικής διεκδίκησης το ποσό της δικηγορικής αμοιβής είναι **ΜΗΔΕΝΙΚΟ (0%)**

Οι ενδιαφερόμενοι καλούνται να προσκομίσουν τα απαραίτητα για την συμμετοχή τους στις ομαδικές αγωγές δικαιολογητικά στα γραφεία της Ένωσης Αστυνομικών Υπαλλήλων Αθηνών, **έως την Τρίτη 20/05/2025**.

Για την συμμετοχή στην ομαδική αγωγή για την Δικαστική Διεκδίκηση 13ου και 14ου Μισθού θα πρέπει να προσκομίζονται τα κάτωθι έγγραφα:

**α) Έγγραφο ατομικών στοιχείων αστυνομικού υπαλλήλου (επισυνάπτεται φόρμα)**

**β) Υπεύθυνη δήλωση με θεωρημένο το γνήσιο της υπογραφής (ή και μέσω gov.gr, στην πλατφόρμα είτε της ΒΕΒΑΙΩΣΗΣ ΕΓΓΡΑΦΟΥ, είτε της ΥΠΕΥΘΥΝΗΣ ΔΗΛΩΣΗΣ και όχι της ΕΞΟΥΣΙΟΔΟΤΗΣΗΣ, για να μην ζητούνται τα στοιχεία των εξουσιοδοτημένων προσώπων. Στο ΠΕΔΙΟ: "*ΠΡΟΣ*" συμπληρώνεται "*ΚΑΘΕ ΑΡΜΟΔΙΟ ΔΙΚΑΣΤΗΡΙΟ*) (Επισυνάπτεται έγγραφο)**

**γ) Ιδιωτικό Συμφωνητικό/ Εργολαβικό Δίκης συμπληρωμένο και υπογεγραμμένο, με γνήσιο υπογραφής (ή και μέσω gov.gr, στην πλατφόρμα της ΒΕΒΑΙΩΣΗΣ ΕΓΓΡΑΦΟΥ) (Επισυνάπτεται έγγραφο)**

**δ) Μισθοδοσία των μηνών: Απριλίου, Ιουνίου και Δεκεμβρίου 2023, - Απριλίου, Ιουνίου και Δεκεμβρίου 2024, και Απριλίου 2025.**

**ε) Βεβαίωση από την Υπηρεσία από την οποία να προκύπτει η Υπηρεσία ή οι Υπηρεσίες στην οποία υπηρετήσατε από 01/01/2023 έως και σήμερα**.

Με εκτίμηση

Δικηγορικό Γραφείο

Βάιου Π. Σκαμπαρδώνη και Συνεργατών

Αθήνα, 24 Απριλίου 2025